钦定古今图书集成/明伦汇编/氏族典/第239卷 > 张琇〈父审素 兄瑝〉
## 钦定古今图书集成/明伦汇编/氏族典/第239卷 > 张琇〈父审素 兄瑝〉

按《唐书张琇传》：“琇，河中解人。父审素，为巂州都督。有
陈纂仁者，诬其冒战级，私庸兵。元宗疑之，诏监察御
史杨汪即按。纂仁复告审素与总管董堂礼谋反。于
是汪收审素系雅州狱，驰至巂州按反状。堂礼不胜
忿，杀纂仁，以兵七百围汪，胁使露草雪审素罪。既而
吏共斩堂礼，汪得出，遂当审素实反，斩之，没其家。琇”
与兄瑝尚幼，徙岭南，久之，逃还。汪更名万顷。瑝时年
十三，琇少二岁，夜狙万顷于魏王池，瑝斫其马，万顷
惊，不及斗，为琇所杀。条所以杀万顷状系于斧，奔江
南，将杀构父罪者，然后诣有司。道氾水，吏捕以闻，中
书令张九龄等皆称其孝烈，宜贷死。侍中裴耀卿等
陈不可，帝亦谓九龄曰：“孝子者，义不顾命，杀之可成
其志，赦之则亏律。凡为子，孰不愿孝！”转相仇杀，遂无
已时。卒用耀卿议，议者以为冤，帝下诏申谕，乃杀之。
临刑赐食，瑝不能进，琇色自如，曰：“下见先人，复何恨！”
人莫不闵之。为诔揭于道，敛钱为葬北邙。尚恐仇人
发之，作疑冢，使不知其处。